
A felsővezető váltások és a szolgáltatások minőségmenedzsmentjének kapcsolata szállodák példáján levezetve

A minőségmenedzsmentre egyre nagyobb hangsúlyt fektetnek a szolgáltatások területén. A szolgáltatások minőségmenedzsmentjével foglalkozó szakirodalomban többen kiemelik a vezető szerepének fontosságát a rendszer sikeres működtetésével kapcsolatban. Emiatt kutatásom során a hangsúlyt a vezető személyére helyeztem.
Mivel a minőség versenyelőnyt jelent az adott vállalat (ebben az esetben szálloda) számára, illetve üzleti eredményességét növeli, ezért fontos kérdésnek tartom annak kutatását, hogy hazai viszonylatban a szállodák mennyire ismerték ezt fel. Ezért olyan szállodákat vizsgáltam, ahol az elmúlt 5 évben vezető váltás következett be (a vezetőváltás egy meghatározó változási folyamat, mely a minőségmenedzsment rendszer változását is maga után vonhatja, középpontban az új vezetővel).
Kvalitatív kutatás keretében 7 közép-dunántúli szállodában készítettem strukturált interjút. A mintavételi eljárás nem valószínűségi, kvóta szerinti kiválasztás volt.
Ehhez kapcsolódóan dolgozatomban foglalkozom még az új szállodavezetők szolgáltatások minőségéről alkotott fogalmával, illetve azzal is, hogy milyen módon hajtották végre a magasabb minőség eléréséhez szükséges intézkedéseket (amennyiben volt változás a szálloda minőség menedzsmentjében).



